Бандлик ва меҳнат муносабатлари вазирининг

2020 йил 21 октябрдаги

195-ИЧ-сон буруғига

3-илова

**Ўзбекистон Республикаси Бандлик ва меҳнат муносабатлари вазирлиги тизимида манфаатлар тўқнашувини бошқариш тўғрисида**

**НИЗОМ**

## 1-боб. УМУМИЙ ҚОИДАЛАР

1. Мазкур Низом Ўзбекистон Республикасининг амалдаги қонунчилиги, Ўзбекистон Республикаси Бандлик ва меҳнат муносабатлари вазирлиги (кейинги ўринларда - Вазирлик деб юритилади)нинг ички меҳнат тартиб-қоидаларга мувофиқ ишлаб чиқилган ҳамда фаолиятда юзага келадиган манфаатлар тўқнашувини аниқлаш, олдини олиш ва ҳал қилиш тартибини белгилайди.

2. Ушбу Низом талаблари Ўзбекистон Республикаси Бандлик ав меҳнат муносабатлари вазирлиги тизимидаги барча ташкилотлар ходимларига уларнинг эгаллаб турган лавозими ва хизмат ваколатларидан қатьий назар қўлланиди.

3. Ушбу Низмда қуйидаги асосий тушунчалардан фойдаланилади:

**уруғ аймоқчилик** – ходимнинг умумий аждодга эга бўлган муайян қариндошга мансублиги асосида учинчи шахсларга нисбатан субъектив, илтифотли ва нохолис муносабатда бўлиш шаклидаги шахсий манфаатини намоён этилиши;

**алоқадор шахслар –** ходим билан тижорат ташкилотларининг устав капиталида иштирок этадиган шахслар, Республика фонд биржасида оммавий муомалада бўлган акциядорлик жамиятларининг беш фоизидан кам бўлган миқдордаги акцияга эга эканлиги ҳолатлари бундан мустасно.

**манфаатлар тўқнашуви** – шахсий (бевосита ёки билвосита) манфаатдорлик меҳнат органлари ёки тасарруфий ташкилотлар ходимининг мансаб ёҳуд хизмат мажбуриятларини лозим даражада бажаришга таъсир кўрсатаётган ёки таъсир кўрсатиши мумкин бўлган ҳамда шахсий манфаатдорлик билан меҳнат органи (тасарруфий ташкилот) ҳуқуқлари ва қонуний манфаатлари ўртасида қарама-қаршилик юзага келаётган ёки юзага келиши мумкин бўлган вазият;

**махаллийчилик** – шахсни фақатгина қариндошлиги (қариндошни ҳамма билиши/машхурлиги ва унинг жамоатчилик томонидан кенг эътироф этилган) ва бундай шахснинг ҳокимият ваколатига эга бўлган органлардаги қариндошларининг хизмат мавқеи сабабли лавозимга қўйиладиган малака талабларини ҳисобга олмасдан ишга ёллаш, ротация қилиш, лавозимга тайинлаш;

**ходимнинг шахсий манфаатдорлиги** – меҳнат органлари ва тасарруфий ташкилотлар ходими томонидан ўз хизмат вазифаларини бажариш чоғида унинг яқин қариндоши ёки ходимга алоқадор бўлган шахслар томонидан ходимнинг мансаб ёки хизмат мажбуриятларини лозим даражада бажарилишига таъсир қилиши мумкин бўлган пул маблағлари, моддий ёки номоддий қимматликлар, бошқа мол-мулк, бойлик ва имтиёзлар кўринишида шахсий наф олиш имконияти (шахсий, ижтимоий, молиявий, сиёсий ва бошқа тижорат ёки нотижорат манфаатлари);

**непотизм (таниш-билишчилик)** – ўзининг яқин қариндошлари ёки дўстларига ғайриқонуний имтиёзлар бериш мақсадида ҳокимиятдан фойдаланиш ва (ёки) таъсир ўтказиш, шунингдек, яқин қариндошлари ва (ёки) дўстларига асоссиз мукофотлар ҳисоблаш, меҳнат органлари ва тасарруфий ташкилотлар манфаатлари зарарига яқин қариндошлари ва дўстларини ишга қабул қилиш ва лавозимга тайинлашлар;

**хомийлик** – ён босиш, қолганларга нисбатан қулайроқ меҳнат шароитларини яратиб бериш шаклида меҳнат органи ёки тасарруфий ташкилот ходимини юқори лавозимдаги ходим томонидан ҳимоя қилиниши;

**потенциал манфаатлар тўқнашуви** – ходимнинг, унинг яқин қариндошларининг ва (ёки) меҳнат органлари ва тасарруфий ташкилотлар билан боғлиқ бўлган шахснинг шахсий манфаатлари (шу жумладан шахсий, ижтимоий, мулкий, молиявий, сиёсий ва бошқа тижорат ёки нотижорат манфаатлари) муайян вазиятлар юзага келганда, улар меҳнат органлари ёки тасарруфий ташкилотлар манфаатларига қарама-қарши бўлиши ва меҳнат органлари ёҳуд тасарруфий ташкилотлар ходимлари томонидан хизмат мажбуриятларини бажаришига таъсир қилиши мумкин бўлган вазият;

**манфаатлар тўқнашувини ошкор қилиш** – ходимлар томонидан потенциалли ёки ҳақиқий манфаатлар тўқнашуви тўғрисида эълон қилиш тартиб-таомили;

**ҳақиқий манфаатлар тўқнашуви** – ходимнинг, унинг яқин қариндошларининг ва (ёки) меҳнат органлари ва тасарруфий ташкилотлар билан боғлиқ бўлган шахснинг шахсий манфаатлари (шу жумладан шахсий, ижтимоий, мулкий, молиявий, сиёсий ва бошқа тижорат ёки нотижорат манфаатлари) меҳнат органлари манфаатларига бевосита қарама-қарши бўлган вазият;

**манфаатлар тўқнашувини ҳал қилиш** – меҳнат органлари ёки тасарруфий ташкилотлар томонидан ходимларнинг хизмат мажбуриятлари лозим даражада бажарилмаслиги ҳолати ва (ёки) манфаатлар тўқнашуви юзага келганда уларнинг манфаатлари (шу жумладан шахсий, ижтимоий, мулкий, молиявий, сиёсий ва бошқа тижорат ёки нотижорат манфаатлар) маеҳнат органи ёки тасарруфий ташкилот манфаатларидан устун келиши хавфини қамайтириш ёки бартараф этиш;

фаворитизм – ходим бир шахс ёки бир гуруҳ шахслар манфаатларини бошқа шахс ва (ёки) гуруҳ манфаатларидан устун қўйиш, шу билан бирган, меҳнат органлари ва тасарруфий ташкилотларда кадрларни танлаш ва жой-жойига қўйиш, лавозими бўйича кўтариш, мукофотларни ҳисоблаш ва давлат мукофотларига тавсия қилиш, меҳнат таътиллари бериш ёки санаториялар ва хориж сафарларига юбориш, мурожаатларни кўриб чиқиш навбатини, шунингдек, иш вақтини белгилаш шулар жумласидандир.

4. Меҳнат органлари ва муассасалари ҳамда уларнинг ходимлари манфаатлар тўқнашувини бошқариш масалаларида қуйидаги асосий принципларга риоя қилиши шарт:

фуқароларнинг ҳуқуқлари, эркинликлари ва қонуний манфаатларининг устуворлиги;

ходимнинг ўз хизмат вазифаларини бажаришда давлат манфаатларини шахсий манфаатдорлигидан устун қўйиши;

хизмат жараёнида ошкоралик, виждонлилик ва холислик асосида қарорлар қабул қилиши;

ходимлар томонидан потенциал ёки ҳақиқий манфаатлар тўқнашуви тўғрисидаги ахборотни ошкор қилишнинг мажбурийлиги;

манфаатлар тўқнашувига йўл қўймаслик бўйича профилактик чоралар устуворлиги;

манфаатлар тўқнашуви ҳолатларини кўриб чиқиш ва манфаатлар тўқнашувини ҳал қилишда жамоавийликка амал қилиш;

манфаатлар тўқнашуви аломатлари билан тавсифланган вазиятларни кўриб чиқиш, баҳолаш ва ҳал қилишга холис ёндашув;

ушбу Низомда белгиланган тартибда меҳнат органлари ва тасарруфий ташкилотлар ходимлари томонидан тақдим этилган манфаатлар тўқнашуви мавжудлиги тўғрисидаги маълумотларнинг ҳамда маълумот берувчи шахсларнинг сир сақланишини таъминлаш;

агар ходим бирон-бир қарор қабул қилишдан аввал ёки ўзига юклатилган функцияларни бажаришдан олдин манфаатлар тўқнашуви тўғрисида тегишли тартибда хабар берган ҳамда меҳнат органи ёки тасарруфий ташкилот манфаатлари фойдасига ўз шахсий манфаатларидан воз кечишга тайёр бўлса, уни ҳақиқий ёки потенциал манфаатлар тўқнашуви мавжудлиги сабабли ишдан бўшатилишига йўл қўйилмаслиги.

## 2-боб. МАСЪУЛ ТАРКИБИЙ БЎЛИНМАЛАР ХОДИМЛАРИНИНГ МАЖБУРИЯТЛАРИ ВА ВАКОЛАТЛАРИ

5. Меҳнат органлари ва тасарруфий ташкилотлар ходимлари ўзларининг хизмат мажбуриятларини бажаришда ва (ёки) меҳнат органи ёҳуд тасарруфий ташкилотнинг манфаатларини ифодалашда ушбу Низомда белгиланган тамойилларга амал қилишлари, шунингдек, манфаатлар тўқнашувига олиб келувчи вазиятлардан ўзларини сақлашлари шарт.

6. Хизмат вазифаларини бажаришда манфаатлар тўқнашувининг олдини олиш учун Вазирлик тизими ходимлари:

ушбу Низомнинг талабларига қатъий риоя қилиши;

фақат меҳнат органи ва тасарруфий ташкилотлар манфаатларини кўзлаши;

ўз хизмат мавқеидан фақат меҳнат органлари ва тасарруфий ташкилотлар манфаатлари йўлида фойдаланиши;

меҳнат органлари ва тасарруфий ташкилотлар манфаатларига зид келадиган ёки зид келиши мумкин бўлган шахсий манфаатлар тўғрисида ўз раҳбариятини ҳабардор қилиши;

непотизм (қариндошлик), фаворитизм, махаллийчилик, хомийлик ва уруғ-аймоқчиликнинг намоён бўлишига қатъий чек қўйиши, бундай ҳолатлар тўғрисида дарҳол Вазирликнинг Коррупцияга қарши курашиш “Комплаенс назорат” шўъбасига хабар бериши;

потенчиал ёки ҳақиқий манфаатлар тўқнашуви ҳақидаги маълумотларни ўз вақтида ва тўлиқ ошкор қилиш;

ўзининг яқин қариндошлари ва алоқадор шахслари тўғрисидаги маълумотларни тўлиқ рўйхатини, ўзининг ва уларнинг нодавлат нотижорат ташкилотлардаги иштироки ҳақидаги маълумотларни ҳалол, тўлиқ ва виждонан ошкор қилиши шарт.

7. Манфаатлар тўқнашувини олдини олиш мақсадида меҳнат органлари ва тасарруфий ташкилотларнинг ходими қуйидаги ҳолларда манфаатлар тўқнашуви тўғрисида хабар бериши керак, агар:

ходимнинг бевосита бўйсинувида яқин қариндошлари ва (ёки) алоқадор шахслар бўлса;

ходим яқин қариндошлари ва (ёки) алоқадор шахсларга нисбатан ходимларга (жумладан, иш ҳақини ҳисоблаш ва тўлаш, мукофотлар, устамаларга тақдим этиш ва уларнинг миқдорини белгилашга) оид қарорлар қабул қилишда иштирок этса;

ходим ва (ёки) унинг яқин қариндошлари тижорат ташкилотларида улушга ёки акцияларга эга бўлса (Республика фонд биржасида оммавий муомалада бўлган акциядорлик жамиятларининг беш фоизидан кам бўлган миқдордаги акцияга эга эканлиги ҳолатлари бундан мустасно);

ходим ва (ёки) унинг яқин қариндошлари нодавлат нотижорат ташкилотларининг бошқарувида маълум бир лавозимни эгаллаб турган бўлса;

ходим ўзининг меҳнат органлари ва тасарруфий ташкилотлар томонидан ўзининг шахсий манфаатдорлиги бўлган товарлар, ишлар ёки хизматларни харид қилиш ҳақида қарор қабул қилишда иштирок этса.

8. Ушбу Низомнинг 6-бандида келтирилган ҳолатлардан ташқари бошқа ҳолатларда ҳам манфаатлар тўқнашуви вужудга келиши мумкин. Манфаатлар тўқнашувининг мавжудлигини аниқлаш учун ҳар бир алоҳида вазия барча ҳолатлар ҳисобга олинган ҳолда алоҳида кўриб чиқилади. Ушбу Низомда назарда тутилмаган янги манфаатлар тўқнашуви ҳолатлари аниқланган тақдирда, мазкур Низомга ўзгартириш ва қўшимчалар киритилиши лозим.

9. Меҳнат органлари ходимларининг тадбиркорлик фаолияти билан шуғулланиши таъқиқланади, қонун ҳужжатларида назарда тутилган ҳоллар бундан мустасно.

10. Мазкур Низомнинг 6-иловасида кўрсатилган манфаатлар тўқнашуви ҳолатларини аниқлаш учун ходим қарор чиқаришдан аввал ёки хизмат ваколатларини амалга оширишдан олдин ўзига қуйидаги саволларни бериши лозим: “Мен виждонан ва холисона қарор қабул қила оламанми?”, “Агар ушбу қарорни меҳнат органлари ва тасарруфий ташкилотларнинг бошқа ходими қабул қилса, менинг фикримга ўхшаш фикрга келармиди?”. Агар ходим иккита саволдан бирига “йўқ” деб жавоб берса, манфаатлар тўқнашувининг келиб чиқиш хавфи мавжуд бўлади.

11. Манфаатлар тўқнашувининг олдини олиш учун меҳнат органлари ва тасарруфий ташкилотлар ушбу Низомнинг 6-иловасига мувофиқ чоралар кўришлари керак.

## 3-боб. МАНФААТЛАР ТЎҚНАШУВИ ҲАҚИДАГИ МАЪЛУМОТЛАРНИ ОШКОР ҚИЛИШ ВА КЎРИБ ЧИҚИШ ТАРТИБИ

12. Манфаатлар тўқнашуви тўғрисидаги маълумотларни ошкор қилиш қуйидаги тартибда амалга оширилади:

меҳнат органлари ва тасарруфий ташкилотларда вакант бўлган иш жойларига номзодларни лавозимга тайинлаш, ротация қилиш ва лавозимини кўтаришда манфаатлар тўқнашувини дастлабки тарзда ошкор қилиш;

манфаатлар тўқнашуви тўғрисидаги маълумотларни ошкор қилиш (хар йиллик декларация);

потенциал ёки ҳақиқий манфаатлар тўқнашуви факти бўйича маълумотларни ошкора қилиш.

13. Меҳнат органлари ва тасарруфий ташкилотларнинг бўш иш жойларига номзодларнинг, ходимларнинг уларни лавозимга тайинлаш, лавозимини кўтариш ва ротация қилишда манфаатлар тўқнашувини дастлабки тарзда ошкор қилиш Кадрлар масалаларига масъул тузилма (бошқарма/бўлим/инспектор)га қуйидаги ҳужжатларни тақдим этиш йўли билан амалга оширилади:

маълумотнома-объективка ва мазкур Низомнинг 1-иловасига мувофиқ шаклдаги (ходим томонидан ички ҳужжатларда назарда тутилган ҳужжатларни аввал тақдим этилганлигидан қатъий назар) маълумотлар (яқин қариндошлар, алоқадор шахслар, устав капиталида ходим ёки унинг яқин қариндошларининг улуши бўлган юридик шахслар, нодавлат нотижорат ташкилотларида ходимнинг ва (ёки) унинг раҳбарлик лавозимларини эгаллаб турган яқин қариндошларининг иштироки);

ишга қабул қилинаётганда манфаатлар тўқнашувининг мавжудлиги ёки йўқлиги ҳақида мазкур Низомнинг 2-иловасига мувофиқ шаклдаги ариза тўлдирилади.

14. Манфаатлар тўқнашувини дастлабки тарзда ошкор қилиш қуйидаги тартибда амалга оширилади:

Кадрлар масалаларига масъул тузилма (бошқарма/бўлим/инспектор) томонидан ходим томонидан тақдим этилган ҳужжатлар уларда манфаатлар тўқнашуви мавжудлиги ёки мавжуд эмаслиги бўйича текширилади. Манфаатлар тўқнашуви аниқланганда Кадрлар масалаларига масъул тузилма (бошқарма/бўлим/инспектор) манфаатлар тўқнашуви ва уни ҳал қилиш учун чора кўриш зарурлиги ҳақида ёзма шаклда Коррупцияга қарши курашиш “Комплаенс назорат” шўъбасига хабар қилади;

ходимнинг бевосита раҳбари ушбу маълумотларни олган пайтдан бошлаб манфаатлар тўқнашувини ҳал қилиш чораларини кўради ва бу ҳақда ёзма шаклда хизмат хати кўринишида Кадрлар масалаларига масъул тузилма (бошқарма/бўлим/инспектор)га хабар қилади;

Кадрлар масалаларига масъул тузилма (бошқарма/бўлим/инспектор)нинг масъул ходимининг бевосита раҳбаридан кўрилган чоралар билан хизмат хатини олган пайтдан бошлаб 5 иш куни ичида манфаатлар тўқнашувини ҳал қилиш бўйича кўрилган чораларнинг етарлилиги ва мақбуллилигини кўриб чиқиш учун аниқланган манфаатлар тўқнашуви ҳақидаги маълумотларни Меҳнат органининг Одоб-ахлоқ комиссиясига тақдим этади.

15. Меҳнат органлари ва тасарруфий ташкилотларнинг ходими манфаатлар тўқнашуви ҳақида маълумотни ротация/лавозимга тайинлашда манфаатлар тўқнашувининг мавжудлиги/йўқлиги ҳақида ариза топшириш йўли билан ҳар йили ошкор қилиши лозим.

Манфаатлар тўқнашуви ҳақидаги маълумотларни ҳар йили ошкор қилиш қуйидаги тартибда амалга оширилади:

меҳнат органлари ва тасарруфий ташкилотларнинг барча ходимлари юз берган воқеалар ва ўзгаришларни ҳисобга олган ҳолда манфаатлар тўқнашувининг мавжудлиги ёки мавжуд эмаслиги ҳақида Кадрлар масалаларига масъул тузилма (бошқарма/бўлим/инспектор)га бир йилда бир мартта хабар бериши шарт;

Вазирликнинг Кадрлар бошқармаси томонидан ҳар йили 15 январга қадар меҳнат органлари ва тасарруфий ташкилотлар ходимларида манфаатлар тўқнашуви мавжудлиги / мавжуд эмаслиги ҳақида хабар бериш зарурлиги тўғрисида топшириқ беради;

меҳнат органлари ва тасарруфий ташкилотларнинг ходимлари ҳар йили 15 февралга қадар манфаатлар тўқнашуви ҳақидаги маълумотни ротация/лавозимга тайинлашда ва мазкур Низомнинг 3-иловасига мувофиқ шаклда ҳар йили ариза топширишда манфаатлар тўқнашувининг мавжудлиги / мавжуд эмаслиги ҳақида аризани тўлиқ ва тўғри тўлдиришлари ва тўлдирилган аризани Кадрлар масалаларига масъул тузилма (бошқарма/бўлим/инспектор)га тақдим этишлари лозим;

Вазирликнинг Ташкилий ва ижро интизоми назорати бошқармаси ходимларда манфаатлар тўқнашуви мавжудлиги / мавжуд эмаслиги ҳақида хабар бериш зарурлиги тўғрисидаги топшириқни барча меҳнат органлари ва тасарруфий ташкилотларга етказади;

меҳнат органлари ва тасарруфий ташкилотларнинг Кадрлар масалаларига масъул тузилма (бошқарма/бўлим/инспектор)лари ҳар йили 10 мартга қадар манфаатлар тўқнашуви мавжудлигини кўрсатган ходимларни аниқлаш учун манфаатлар тўқнашувининг мавжудлиги ёки мавжуд эмаслиги ҳақида олинган аризаларни таҳлил қилади;

бундай ходимлар ҳақидаги маълумот уларнинг бевосита раҳбарларига етказилади ҳамда меҳнат органлари ва тасарруфий ташкилотларнинг Одоб-ахлоқ комиссияларига ёки Вазирликнинг Коррупцияга қарши курашиш “Комплаенс назорат” шўъбасига юборилади (агар Одоб-аҳлоқ комиссия аъзоларида манфаатлар тўқнашуви мавжуд бўлган тақдирда);

Одоб-аҳлоқ комиссияси ходимнинг бевосита раҳбари ва (зарурат бўлганда) ходим иштирокида 20 мартга қадар манфаатлар тўқнашуви ҳолатини кўриб чиқади ва манфаатлар тўқнашуви билан тавсифланадиган вазиятларни ҳал қилиш бўйича чора-тадбирларни ишлаб чиқади ёки манфаатлар тўқнашуви мавжуд эмаслиги ҳақида қарор қабул қилади;

Манфаатлар тўқнашуви мавжудлиги / мавжуд эмаслиги ва уларни ҳал қилиш бўйича мўлжалланаётган чоралар ҳақидаги якуний қарор Одоб-аҳлоқ комиссиясининг баённомасига киритилади ва ходимга етказилади. Манфаатлар тўқнашувини ҳал қилиш бўйича тасдиқланган чора-тадбирларни амалга ошириш устидан назорат қилиш бўйича жавобгарлик ходимининг бевосита раҳбари зиммасида бўлади;

Вазирликнинг Кадрлар бошқармаси 25 мартга қадар меҳнат органлари ва тасарруфий ташкилотларнинг Кадрлар масалаларига масъул тузилмаси (бошқарма/бўлим/инспектор) томонидан мазкур Низомнинг 4-иловасига мувофиқ шаклда Манфаатлар тўқнашуви ҳолатлари реестрига киритиладиган манфаатлар тўқнашуви ҳолатлари ҳақида электрон маълумотларни жамлайди ва сақлайди;

меҳнат органлари ва тасарруфий ташкилотларнинг Кадрлар масалаларига масъул тузилмаси (бошқарма/бўлим/инспектор) мазкур Низомнинг 4-иловасига мувофиқ шаклда Манфаатлар тўқнашуви ҳолатлари реестрини тўлдиради, Вазирликнинг Кадрлар бошқармаси томонидан уларни жамлаш ишлари амалга оширилади;

ҳар йили I чоракда Вазирликнинг Коррупцияга қарши курашиш “Комплаенс назорат” шўъбаси масъул ходими Вазирликнинг Кадрлар бошқармаси томонидан тақдим этилган маълумотлар асосида манфаатлар тўқнашувини декларация қилиш, аниқлаш ва ҳал қилиш бўйича статистика таҳлилини Вазир ва Вазирлик Ҳайъатига кўриб чиқиш учун коррупцияга қарши курашиш бўйича ҳисобот киритади.

16. Мавжуд ёки потенциал манфаатлар тўқнашувининг келиб чиқиши факти бўйича маълумотларни ошкор қилиш қуйидаги тартибда амалга оширилади:

вазирлик тизимининг хар қандай ходимида манфаатлар тўқнашуви келиб чиққанда, у бу ҳақда бевосита раҳбарига ҳақиқий ёки потенциал манфаатлар тўқнашуви сифатида тавсифланадиган ҳолатни батафсил баён этиб мазкур Низомнинг 5-иловасига мувофиқ шаклда хабар бериши лозим;

кўрсатилган маълумот ходимлар томонидан манфаатлар тўқнашуви келиб чиққан ёки ходимга манфаатлар тўқнашуви маълум бўлган пайтдан бошлаб 1 (бир) иш куни ичида ёзма шаклда тақдим этилиши керак;

ходимнинг бевосита раҳбари ходимдан ёзма хабарни олган пайтдан бошлаб 3 (уч) иш куни ичида манфаатлар тўқнашуви ҳақидаги маълумотни кўриб чиқиши ва манфаатлар тўқнашуви мавжуд бўлганда ходимнинг манфаатлар тўқнашуви келиб чиқиш эҳтимоли ҳақидаги хабарномасида тегишли маълумотни тўлдириб, уни ҳал қилиш бўйича чора-тадбирларни ишлаб чиқиши ва қабул қилиши лозим;

хабарнома ходим томонидан бир иш куни ичида Кадрлар масалаларига масъул тузилма (бошқарма/бўлим/инспектор)га рўйхатдан ўтказиш ва ҳисобга олиш учун тақдим этилади;

Кадрлар масалаларига масъул тузилма (бошқарма/бўлим/инспектор) хабарномани олиб, бир иш куни ичида манфаатлар тўқнашувини ҳал қилиш бўйича кўрилган чораларнинг етарлилиги ва мақбуллиги ҳақида қарор чиқариш учун Одоб-ахлоқ комиссиясининг энг яқин вақтдаги мажлиси кун тартибига киритиш лозим. Одоб-аҳлоқ комиссиясининг қарори Одоб-ахлоқ комиссиясининг мажлиси баённомасига киритилади ва ходимга у тузилган пайтдан бошлаб уч иш куни ичида (имзо қўйдириб) маълум қилинади. Одоб-ахлоқ комиссиясининг аъзоси, агар унда Комиссия мажлисида манфаатлар тўқнашуви кўриб чиқилаётган ходимга нисбатан манфаатлар тўқнашуви мавжуд бўлганда қарор қабул қилишда иштирок этмайди;

агар манфаатлар тўқнашуви билан боғлиқ бўлган аниқ вазият Вазирлик Одоб-ахлоқ комиссиясининг аъзоларига алоқадор бўлса, бундай маълумотлар олинган кундан бошлаб бир иш куни ичида Вазирликнинг Коррупцияга қарши курашиш “Комплаенс назорат” шўъбасига тақдим этилиши лозим;

манфаатлар тўқнашувининг ҳал этилишига қараб меҳнат органлати ва тасарруфий ташкилотларнинг Одоб-ахлоқ комиссиялари томонидан манфаатлар тўқнашуви мавжудлиги ёки мавжуд эмаслиги ҳақида хулоса қилинади ҳамда ҳал қилиш учун меҳнат органи ёки тасарруфий ташкилотнинг раҳбарига кўриб чиқиш учун тақдим қилинади;

ходимлар томонидан ошкор этилган мавжуд ёки потенциал манфаатлар тўқнашуви ҳамда уларни ҳал этиш бўйича кўрилган чоралар ҳақидаги маълумот Одоб-ахлоқ комиссиясининг мажлиси баённомаси тузилганидан сўнг уч иш куни ичида Реестрда акс эттирилади.

**4-боб. Манфаатлар тўқнашувини ҳал қилиш чоралари**

17. Меҳнат органлари ва тасарруфий ташкилотлар манфаатларининг бузилишини олдини олиш учун мавжуд манфаатлар тўқнашувини ҳал қилиш чоралари имкон қадар тезроқ амалга оширилиши лозим.

18. Вазирлик тизимида манфаатлар тўқнашувини бошқаришда қуйидаги чоралар белгиланиши керак:

бевосита бўйсунадиган ходимни яқин қариндоши бўлмаган бошқа шахс бўйсунувига ўтказиш;

манфаатлар тўқнашуви предмети бўлган масалаларни муҳокама қилишда ва улар бўйича қарор қабул қилиш жараёнида қатнашишдан ходимнинг ўз ихтиёрига кўра четлашиш / ўзини рад этишёки уни мажбуран (доимий ёки вақтинча) четлаштирилиши;

манфаатлар тўқнашувига йўл қўймаслик учун ходимнинг лавозим мажбуриятлари доирасини қайта кўриб чиқиш;

ходим томонидан унинг шахсий манфаатдорлиги бўлган ва манфаатлар тўқнашуви предмети бўлган меҳнат органлари ва тасарруфий ташкилотларнинг маълумотлари ва ҳужжатларидан фойдаланишини чеклаш;

юқорироқ лавозимни эгаллаб турган яқин қариндош ва (ёки) алоқадор шахсга нисбатан лавозимни кўтариш, фаолиятини баҳолаш, мукофот пулларини тўлаш ва иш ҳаққига устамаларни ҳисоблаш, ўқишга ва тренингларга ҳамда ҳар қандай масалалар бўйича хорижга юбориш, меҳнат таътилига чиқаришга розилик бериш ва иш ҳақини назорат қилиш ҳақида жамоавий тарзда қарор қабул қилинишини таъминлаш;

ходимни манфаатлар тўқнашуви билан боғлиқ бўлмаган меҳнатга оид функцияларни бажаришини назарда тутадиган лавозимга ўтказиш ва бошқа ҳолатлар.

19. Истисно ҳолатларда, ушбу Низомнинг 14-бандида санаб ўтилган чоралар манфаатлар тўқнашувини тўлиқ тартибга солмаган тақдирда, қуйидаги тартибга солиш чоралари кўрилиши мумкин:

Ходим томонидан меҳнат органлари ва (ёки) тасарруфий ташкилотларнинг манфаатларига тўқнаш келадиган шахсий манфаатдорлигидан воз кечиш;

Ходим томонидан меҳнат органлари ва (ёки) тасарруфий ташкилотларнинг манфаатларига тўқнаш келадиган шахсий манфаатдорлигидан воз кечмаганда уни ишдан бўшатиш (меҳнат шартномасини бекор қилиш)га тавсия бериш.

20. Ҳар бир вазиятда, манфаатлар тўқнашуви предметини белгилаб берадиган фактдан келиб чиқиб, ходим билан меҳнат органи ёки тасарруфий ташкилотнинг келишувига кўра уни ҳал қилишнинг бошқа чоралари қўлланилиши мумкин. Кўриладиган чоралар қонунчилик талабларига мувофиқ бўлиши ва мазкур Низомда белгиланган тамойилларни амалга оширилишини таъминлаши лозим.

**5-боб. Ахборотнинг конфеденциаллиги**

21. Манфаатлар тўқнашувини ҳал қилишда қатнашадиган ходимлар олинган маълумотларнинг сир сақланишини таъминлаши ва ушбу маълумотлардан фақат кўриб чиқиш, ҳисобга олиш ва хал этиш чораларини кўриши ҳамда ушбу жараённи назорат қилиш учун масъул бўлган шахслар томонидан фойдаланилишини таъминлаши лозим.

22. Жисмоний ва юридик шахслар томонидан меҳнат органлари ва тасарруфий ташкилотлар ходимларида манфаатлар тўқнашуви факти ёки гумони ҳақида хабар билан мурожаат қилинганда уни кўриб чиқиш меҳнат органлари ёки тасарруфий ташкилотларнинг Кадрлар масалаларига масъул тузилмаси (бошқарма/бўлим/инспектор) томонидан амалга оширилади.

**6-боб. Реестрни юритиш ва сақлашга қўйиладиган талаблар**

23. Меҳнат органлари ва тасарруфий ташкилотларнинг Кадрлар масалаларига масъул тузилмаси (бошқарма/бўлим/инспектор) манфаатлар тўқнашуви ҳолатларининг ҳисобини мазкур Низомнинг 4-иловасига мувофиқ шаклда Реестрга киритиш йўли билан ўз вақтида ва тўлиқ юритиши шарт.

24. Ҳар бир меҳнат органи ва тасарруфий ташкилотнинг Кадрлар масалаларига масъул тузилмаси (бошқарма/бўлим/инспектор) тегишли меҳнат органи (тасарруфий ташкилот) ходимларининг манфаатлар тўқнашуви холатларининг ҳисобини ўз вақтида ва тўлиқ юритилишига жавобгар ҳисобланади.

25. Вазирликнинг Кадрлар бошқармаси манфаатлар тўқнашуви холатлари ҳақидаги маълумотларни, меҳнат органлари ва тасарруфий ташкилотларнинг Реестрини ҳар чоракда (ёки заруратга кўра) йиғиш ва умумлаштириш йўли билан тўплаши лозим.

26. Маълумот Реестрига қуйидаги ҳолатлар киритилиши керак:

меҳнат органлари ва (ёки) тасарруфий ташкилотларга ишга қабул қилишда – Одоб-ахлоқ комиссиясининг баённомаси тузилган пайтдан бошлаб уч иш кунидан кечиктирмасдан, агар номзод манфаатлар тўқнашувининг мавжудлиги / мавжуд эмаслиги ҳақида аризада манфаатлар тўқнашувининг мавжудлигини кўрсатган бўлса ва Одоб-ахлоқ комиссияси манфаатлар тўқнашуви келиб чиқиши мумкинлиги фактини тасдиқласа;

лавозимга тайинлаш / ротация вақтида манфаатлар тўқнашувини ошкор қилишда – меҳнат органи ёки тасарруфий ташкилот раҳбари томонидан буйруқ имзоланган пайтдан бошлаб уч иш кунидан кечиктирмасдан;

манфаатлар тўқнашуви келиб чиқишига кўра – Одоб-ахлоқ комиссиясининг баённомаси тузилган пайтдан бошлаб уч иш кунидан кечиктирмасдан, агар Одоб-ахлоқ комиссияси манфаатлар тўқнашуви келиб чиқиши мумкинлиги фактини тасдиқласа;

меҳнат органлари ёки тасарруфий ташкилотларнинг ходимлари томонидан манфаатлар тўқнашуви ҳақидаги маълумотни хар йили декларация қилинганда – мазкур Низомнинг 12-бандига мувофиқ;

Вазирликнинг Коррупцияга қарши курашиш “Комплаенс назорат” шўъбаси томонидан Реестрга маълумот киритиш ҳақида бевосита кўрсатма бўлганда коррупциявий тавсифдаги маълумотни хабар қилиш учун манфаатлар тўқнашувининг мавжудлиги ҳақида алоқа каналларидан олинган маълумот тасдиқланганда;

Ички хизмат текширувлари ўтказилганда ва Вазирликнинг Коррупцияга қарши курашиш сиёсати ва талабларига риоя қилиниши мониторинг қилинганда ҳамда Вазирликнинг Коррупцияга қарши курашиш “Комплаенс назорат” шўъбаси томонидан Реестрга маълумот киритиш ҳақида бевосита кўрсатма бўлганида.

Ходимларнинг манфаатлар тўқнашувига тегишли бўлган ариза ва хабарномалари ҳамда бошқа маълумотлар меҳнат органлари ва тасарруфий ташкилотларнинг Кадрлар масалаларига масъул тузилмаси (бошқарма/бўлим/инспектор)да сақланиши шарт.

**7-боб. Жавобгарлик**

27. Барча ходимлар эгаллаб турган лавозимидан қатъий назар, ушбу Низомнинг талабларига риоя қилиш, шунингдек, ўз манфаатларининг тўқнашуви тўғрисида меҳнат органи ва тасарруфий ташкилотга ўз вақтида ва тўлиқ маълумот бериш бўйича шахсан жавобгар ҳисобланади.

28. Манфаатлар тўқнашуви келиб чиққан ходимлар тегишли маълумотларни таҳлил қилиш ва бошқа текширишларни ўтказишда меҳнат органлари ва тасарруфий ташкилотларнинг масъул шахсларига кўмаклашишлари лозим.

29. Ходимнинг манфаатлар тўқнашуви тўғрисидаги маълумотларини яшириш ва (ёки) қасддан ўз вақтида ёки тўлиқ ошкор этмаслиги, меҳнат органлари ва муассасалари манфаатларининг бузилишига олиб келганлиги ёки олиб келмаганлигидан қатъий назар, қабул қилинган ахлоқий нормалар, меҳнат интизоми ҳамда меҳнат органлари ва муассасаларининг ички талаблари бузилиши сифатида қаралади.

30. Манфаатлар тўқнашуви ҳақидаги маълумотларни умумлаштириш, кўриб чиқиш ҳамда манфаатлар тўқнашувини тартибга солиш бўйича масъул ходимлар, шу жумладан ушбу маълумотлардан фойдаланиш ваколатига эга ходимлар томонидан ахборотнинг конфеденциаллигини ҳар қандай кўринишда бузилиши ходимни интизомий жавобгарликка тортиш учун асос бўлади.

31. Ходимда у онгли равишда мазкур Низомда белгиланган тартибда масъул мансабдор шахсларга хабар бермаган, хизмат мажбуриятларини лозим даражада бажармаслигига олиб келган ва (ёки) меҳнат органлари ёки тасарруфий ташкилотлар манфаатларининг бузилишига олиб келган манфаатлар тўқнашуви аниқланганда, бундай ходим Ўзбекистон Республикаси қонунчилигида ва меҳнат органлари ва тасарруфий ташкилотларнинг ички ҳужжатларида белгиланган асосларда ва тартибда интизомий жавобгарликка тортилиши мумкин.

Ўзбекистон Республикаси Бандлик ва меҳнат муносабатлари вазирлиги тизимида манфаатлар тўқнашувини бошқариш тўғрисида низомга

1-илова

**МАЪЛУМОТНОМА**

Расм 3\*4 охирги 1 ой давомида олинган  
(орқа фон оқ рангда)

**Шералиев Каримжон Вахобович**

2018 йил 28 январдан:

**Ўзбекистон Республикаси Бандлик ва меҳнат муносабатлари вазирлиги Юридик бўлими бош юрисконсульти**

**Туғилган йили:** **Туғилган жойи:**

17.06.1993 Қашқадарё вилояти, Китоб тумани

**Миллати:** **Партиявийлиги:**

ўзбек йўқ

**Маълумоти:** **Тамомлаган:**

олий 2018 й. Тошкент давлат юридик университети (кундузги)

**Маълумоти бўйича мутахассислиги:** ҳуқуқшунос

**Илмий даражаси:** **Илмий унвони:**

йўқ йўқ

**Қайси чет тилларини билади:**

рус тили, инглиз тили

**Давлат мукофотлари билан тақдирланганми (қанақа):**

йўқ

**Халқ депутатлари, республика, вилоят, шаҳар ва туман Кенгаши депутатими ёки бошқа сайланадиган органларнинг аъзосими (тўлиқ кўрсатилиши лозим):**

йўқ

**МЕҲНАТ ФАОЛИЯТИ**

2014-2018 йй. - Тошкент давлат юридик университети талабаси

2018-2019 йй. - Ташқи меҳнат миграцияси агентлиги Фуқароларни чет элда ишга жойлаштириш масалалари департаменти Чет элда вақтинчалик меҳнат фаолиятини амалга ошириш истагида бўлганларни топиш ва рўйхатга олиш бўлими етакчи мутахассиси

2019 й. - ҳ.в. - Ўзбекистон Республикаси Бандлик ва меҳнат муносабатлари вазирлиги Юридик бўлими бош юрисконсульти

**Шералиев Каримжон Вахобовичнинг яқин қариндошлари ҳақида**

**МАЪЛУМОТ**

|  |  |  |  |  |  |
| --- | --- | --- | --- | --- | --- |
| **Т/р** | **Қарин-**  **дошлиги** | **Фамилияси, исми  ва отасининг исми** | **Туғилган йили  ва жойи** | **Иш жойи ва лавозими** | **Турар жойи** |
| 1 | Отаси | Шералиев Шохруз Абдикаримович | 1967 йил, Қашқадарё вилояти, Китоб тумани | пенсияда.  Миллий хавфсизлик хизмати | Тошкент шаҳар Миробод тумани Нурота кўчаси  7 уй, 5 хонадон. |
| 2 | Онаси | Шералиева Муяссар Суяровна | 1973 йил,  Қашқадарё вилояти, Китоб тумани | Асака Банк,  Чиноз филиали  бухгалтер | Тошкент шаҳар Миробод тумани Нурота кўчаси  7 уй, 5 хонадон |
| 3 | Укаси | Шералиев  Шукрулло Шохруз ўғли | 1996 йил,  Тошкент шаҳри | Тошкент шаҳар ҳокимлиги  Иш юритувчи мутахассис | Тошкент шаҳар Миробод тумани Нурота кўчаси  7 уй, 5 хонадон |
| 4 | Укаси | Шералиев  Шавкат Шохруз ўғли | 2004 йил,  Тошкент шаҳри | 1 Юридик коллеж ўқувчиси | Тошкент шаҳар Миробод тумани Нурота кўчаси  7 уй, 5 хонадон |

Яқин қариндошларимнинг рўйхатини тўлиқ ва тўғрилигини тасдиқлайман:

Номзод: Шералиев Каримжон Вахобович \_\_\_\_\_\_\_\_\_\_\_\_\_\_\_\_\_\_\_

**МАЪЛУМОТ**

**тижорат ташкилотларининг устав фондида қатнашадиган**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_(тўлиқ исми)**

**Билан боғлиқ томонлар тўғрисида**

|  |  |  |
| --- | --- | --- |
| **Тижорат ташкилотининг номи** | **Ф.И.Ш** | **Эгалик улуши** |
|  |  |  |
|  |  |  |

**МАЪЛУМОТ**

**Устав фондида ўз улушига эга бўлган \_\_\_\_\_\_\_\_\_\_\_\_\_\_\_\_\_\_\_\_\_\_\_\_(тўлиқ исми) ва / ёки унинг яқин қарииндошлари ва алоқадор шахслар**

|  |  |  |  |
| --- | --- | --- | --- |
| **Юридик шахснинг номи** | **Эгалик ва қариндошлик даражаси** | **Эгалик ҳиссаси** | **Фаолиятининг асосий тури** |
|  |  |  |  |
|  |  |  |  |

**МАЪЛУМОТ**

**нодавлат нотижорат ташкилотлар бошқарувида (тўлиқ исми) ва (ёки) унинг яқин қариндошларининг иштироки тўғрисида**

|  |  |  |
| --- | --- | --- |
| **Нодавлат нотижорат ташкилотнинг номи** | **Ф.И.Ш. ва қариндошлик даражаси** | **Мажбурияти** |
|  |  |  |
|  |  |  |